arnastofnun/IGC-2024 huggingface dataset:
Mannaður leiðangur til Mars

Hugmyndir um mannaðan leiðangur til Mars hafa komið upp mörgum sinnum í geimvísindum, verkfræði og vísindaskáldskapi á 20. og 21. öldum. Meðal áætlana eru tillögur um að lenda á Mars, að setjast þar að og með tíma „jarðforma“ plánetuna, og hagnýta tungl hans Fóbos og Deimos.

Landkönnun á Mars hefur verið markimið geimferðáætlana í áratugi. Undirbúningsvinna undir leiðangra með mannaða áhöfn hefur verið unnin frá sjötta áratugi, og gert hefur verið ráð fyrir að leiðingarnir fari af stað um 10 til 30 árum fram í tímann. Margar geimferðastofnanir lögðu fram áætlanir um mannaða leiðangra til mars á 20. öld, en þær hafa víða verið gagnrýndar vegna skammsýnis um hættu og fýsileika slíks leiðangurs.

Geimferðastofnun Bandaríkjanna hyggst senda áhöfn á leiðangur til Mars um árið 2035 sem hluti af Óríon-áætlun sinni. Á undan þessum leiðangri verða styttri geimflug með fjögurra manna geimfarið sem verður notað og tilraunir til að bæta tæknina sem er áætluð að verja áhöfnina fyrir geisluninni sem er að finna í djúpgeimi.
2032

Árið 2032 (MMXXXII í rómverskum tölum) verður í gregoríanska tímatalinu hlaupár sem byrjar á fimmtudegi.
Póstvagninn

Póstvagninn (franska: "La Diligence") eftir Morris (Maurice de Bevere) og René Goscinny er 28. bókin í bókaflokknum um Lukku Láka. Bókin kom út árið 1968, en sagan sem hún hefur að geyma birtist fyrst í teiknimyndablaðinu Sval á árinu 1967. Bókin hefur ekki komið út í íslenskri þýðingu.

Söguþráður.

Póstvagnarán eru tíð í Villta Vestrinu og valda stærsta flutningafyrirtæki landsins, Wells Fargo &amp; Co., þungum búsifjum. Fyrirtækið ákveður því að standa fyrir sérstakri ferð póstvagns með dýrmætan gullfarm frá Denver í Colorado til San Francisco í Kaliforníu til að lappa upp á ímynd sína. Er ferðin auglýst rækilega og Lukku Láki ráðinn til að gæta póstvagnsins, enda er fyrirfram vitað að gullfarmurinn muni freista fjölmargra óbótamanna á hinni löngu og háskalegu leið. Leggja Lukku Láki og vagnekillinn Hank Bully af stað frá Denver með gullið og sex litríka farþega - fjárhættuspilarann Cat Thumbs, ljósmyndarann Jeremiah Fallings, gullgrafarann Digger Stubble, predikarann Sinclair Rawler og herra og frú Flimsy. Á ferðalagið eftir að reynast viðburðaríkt í meira lagi.
Hveljökull

Hveljökull er jökull sem myndast hefur á fjalli með sléttum toppi eða lítilli hásléttu. Þannig jöklar eru nokkuð algengir á Íslandi, til dæmis má taka Eiríksjökul og Þórisjökul.

Síðan eru líka til stærri útgáfur, eiginlegir hveljöklar. Þeir verða til þegar margir staðbundnir jöklar vaxa saman með tímanum í víðáttumiklu fjallendi, einkum ef jöklunarmörk lækka mikið á allöngum kuldaskeiðum. Hveljöklar af þessu tagi eru 200-900 m þykkir hérlendis og 160-8200 km2 að flatarmáli. Sá stærsti á Íslandi er Vatnajökull.

Frá ísaskilum efst á hverjum hveljökli skríður ísinn niður á við og fram í jaðrana.
Halldór Þorgeirsson

Halldór Þorgeirsson (f. 25. janúar, 1960). er íslenskur kvikmyndagerðarmaður. Frá 1979 hefur hann starfað við leikmyndagerð og sem kvikmyndaframleiðandi.

Halldór hefur meðal annars framleitt kvikmyndirnar Stella í orlofi, Karlakórinn Hekla, Kristnihald undir Jökli, Ungfrúin góða og húsið, Húsið, Stella í framboði og Veðramót. Halldór sat í stjórn Gljúfrasteins frá 2002 til 2015.
Opeth

Opeth er sænsk framsækin þungarokkshljómsveit.

Sveitin var stofnuð í Stokkhólmi árið 1990 af David Isberg en hann hætti fljótlega og Mikael Åkerfeldt, söngvari og gítarleikari, varð sá sem leiddi hljómsveitina.

Fyrstu plötur sveitarinnar einkennast af áhrifum úr dauðarokki, svartmálmi og framsæknu rokki. Lagasmíðar hljómsveitarinnar hafa löngum verið langar og oft yfir 10 mínútur. Á síðari stykkjum Opeth hefur dauðarokkið vikið og áhrif frá framsæknu rokki verið áberandi og hljómborð notuð meira. Steven Wilson vinur Åkerfeldts hefur hljóðritað nokkrar Opeth plötur.

Árið 2016 spilaði hljómsveitin á Eistnaflugi í Neskaupstað.
Gjallgígur

Gjallgígur og klepragígur eru algengastir eldstöðva á Íslandi. Þeir myndast í blandgosum (úr hraungosum og sprengigosum).

Þeir liggja gjarnan í röðum, svokölluðum gígaröðum, á gossprungum þar sem jarðeldur kemur aðeins upp einu sinni. Þekktasta dæmið eru gígaraðirnar á Lakasvæðinu.

Lögun.

Hver gígur er frá því að vera 5-10 m á hæð upp í það að rísa fáeina tugi eða jafnvel 100-200 metra yfir umhverfi sitt. (sbr. Eldfell á Heimaey).

Gígaröðin er oftast slitrótt, þ.e. sést sem röð af sprunguhlutum og er hver hluti jafnan hliðraður miðað við þann næsta.

Gjallgígar eru lausir í sér og fremur reglulega lagaðir og hafa þá lögun keilu eða haugs (t.d. Rauðamelskúlur). Klepragígar, sem eru mjög líkir hinum, eru fastari fyrir og þar mynda hraunkleprarnir kleggja og klif, enda verða gígarnir flestir ólögulegir og hnúskóttir (t.d. gígarnir við Leirhnjúk á Kröflusvæði). Gígarnir eru líka mjög oft skeifulaga vegna þess að hraunrennsli heldur opinni rás frá gosopinu og þar rís ekki veggur úr gjalli eða kleprum (sbr. Stóra-Grábrók).

Hins vegar er líka algengt að gígarnir í röðum séu einhvers konar blanda af báðum fyrirbærunum, semsagt blanda gjall- og klepragíga.

Gos.

Efnið sem kemur upp í sprungugosum gjall- og klepragíga er basalt.En til þess að einmitt slíkir gígar myndist þarf basaltið að vera af nokkru seigari og þróaðri tegund en mest þunnfljótandi og frumstæðasta basaltið, sem leiðir til myndunar eldborga eða dyngja.

Eldgosið atast með mestum krafti fyrstu klukkustundirnar eða dagana. Misháir kvikustrókar standa þá upp úr gossprungunum. Algeng hæð kvikustrókanna er 50-100 m, en þeir geta líka verið allt upp í 1000 m háir. Því aflmeiri - og hér er ekki síst átt við gasinnihald – sem strókurinn er, þeim mun meira af gjósku sáldrast úr honum.

Í flestum tilvikum dregst gosvirknin fljótlega nokkuð saman. Kvikan gusast upp í aðgreindum strókum og grófa efnið úr þeim sest til utan um hvern strók, nær að loða saman og byggir upp gígveggi og -rima úr hálfbráðnu efni. *Svoleiðis byggist gígurinn upp á meðan gosið er í gangi. Í gígveggjunum eru líka skörð sem hraunið rennur út um.

Kerið í Grímsnesi.

Alllengi var talið að Kerið í Grímsnesi væri sprengigígur en komið hefur komið ljós að svo er ekki.

Kerið er gjallgígur sem nær niður að grunnvatnsborði. Á gígveggnum innanverðum má sjá hraunsletturnar sem runnið hafa saman í lög og linsur.

Kerið er 5000-6000 ára gamalt. Á þeim tíma gæti grunnsvatnsborðið á þessum stað einfaldlega hafa verið lægra en núna.
Þarfanaut Íslands

Þarfanaut Íslands var íslenskur raunveruleikaþáttur veturinn 2005 í Kastljósi Ríkissjónvarpsins þar sem Gísli Einarsson fór um landið og leitaði að „eftirnauti“ Guttorms úr húsdýragarðinum.

Í úrslitum voru:

Það var svo ákveðið að Eldur 04001 myndi hreppa titilinn „Þarfanaut Íslands“ og varð hann hirðnaut Fjölskyldu- og Húsdýragarðsins. Hann var síðar felldur vegna geðslagsgalla.
Arch Linux

Arch Linux er útgáfa af Linux stýrikerfi fyrir tölvur sem byggja á IA-32 og x86-64. Það er aðallega byggt upp af frjálsum og opnum hugbúnaði og í kringum það er virkt notendasamfélag.

Arch Linux er textamiðað, einfalt og auðvelt í uppsetningu og notkun. Það byggir á "KISS" hönnun (Keep it Simple, Stupid).
Stöð 2 Bíó

Stöð 2 Bíó er íslensk sjónvarpsstöð starfrækt af Sýn og sendir eingöngu út kvikmyndir. Bíóstöðin hét áður Stöð 2 Bíó og þar áður Bíórásin.
Heimshluti

Heimshluti er hér skilgreindur sem svæði sem er stærra en land en minna en heimsálfa. Hvað telst „heimshluti“ er ekki skýrt skilgreint í málinu. Merking orðsins í setningunni „í okkar heimshluta“ t.d. getur átt við um Norðurlöndin, Norður-Evrópu, alla Evrópu eða jafnvel Vesturlönd, eftir því hvert samhengið er. Heimshluti getur verið skilgreindur á grundvelli menningar, náttúrufars, sögu eða annars.

Í heimshlutasniðinu hér fyrir neðan er heimsálfunum skipt í nokkra minni heimshluta til hægðarauka.
Le Figaro

Le Figaro er franskt dagblað sem kemur út daglega. Blaðið var stofnað árið 1826 og er gefið út í París. Það er oft borið saman við keppinaut sinn "Le Monde". Ritstjórnarskoðun blaðins er miðhægrisinnuð.

Það er næststærsta blað í Frakklandi sem dreift er út um allt landið á eftir "Le Parisien" og á undan "Le Monde", en sum svæðisbundin dagblöð hafa fleiri lesendur.
Hreyfiseðill

Hreyfiseðill er meðferðarúrræði sem læknir skrifar upp á í samráði við sjúkling og er ávísun á hreyfingu eftir forskrift. Sjúklingi er vísað til hreyfistjóra eða samhæfingaraðila sem útbýr hreyfiáætlun í samráði við hann. Sjúklingurinn framfylgir áætluninni upp á eigin spýtur en undir eftirliti hreyfistjóra sem fylgist með árangri og meðferðarheldni.

Meðal sjúkdóma sem hreyfiseðlar geta gagnast gegn eru: Hjarta- og æðasjúk­dóm­ar, lungna­sjúk­dóm­ar, stoðkerf­is­sjúk­dóm­ar, offita, kvíði, þung­lyndi, streita, fullorðinssykursýki og þrálátir verkir.

Markmið og skipulag.

Tilgangur hreyfiseðla er að draga úr áhrifum lífstílssjúkdóma og þar með lyfjanotkun, læknaheimsóknum og innlögnum. Þá dregur úr kostnaði heilbrigðisþjónustunnar. Innleiðing hreyfiseðla hófst í Heilsugæslu höfuðborgasvæðisins sem tilraunaverkefni á fimm heilsugæslustöðvum í byrjun árs 2011 og hefur verið innleitt á Akureyri og fleiri heilbrigðisstofnunum síðan. Stefnt var að því að hreyfiseðlar yrðu komnir í almenna notkun á öllum heilbrigðisstofnunum landsins og hjá sérfræðilæknum í árslok 2016. Velferðarráðuneytið hefur komið að skipulagningu innleiðingarinnar. Markmiðið er að að gera hreyfiseðla hluta af al­mennri heil­brigðisþjón­ustu en til­rauna­verk­efni um notk­un hreyfiseðla telst vera lokið. Inn­leiðing hreyfiseðla á Íslandi bygg­ist á sænskri fyr­ir­mynd en þetta meðferðarform hef­ur náð mik­illi út­breiðslu þar og víðar um lönd á und­an­förn­um árum og þykir ár­ang­urs­rík.

Læknir leggur mat á hvort einstaklingurinn geti nýtt sér hreyfingu sem hluta af meðferð sinni. Hreyfistjóri eða samhæfingaraðili (sjúkraþjálfarar sem hafa fengið þjálfun í áhugahvetjandi samtali) aflar svo nauðsynlegra upplýsinga frá sjúklingi varðandi hreyfingu og velur þau úrræði sem henta sjúklingnum í samráði við hann og útbýr hreyfiáætlun. Í viðtalinu er lagt faglegt mat á stöðu viðkomandi hvað varðar þol, getu, áhugahvöt og áhugasvið og síðan er lögð upp áætlun um hreyfingu, hvernig, hversu oft, hversu lengi og hversu mikil ákefð er hentug. Hann kennir þátttakanda að nota tölvuforrit til skráningar þegar hreyfing er stunduð. Eftirfylgnin á hreyfiseðlinum er síðan í höndum samhæfingaraðila og læknis.

Reynsla.

Á Íslandi var alls 360 hreyfiseðlum ávísað á 12 mánaða tímabili, frá maí 2013 til maí 2014. Verkefnið hefur gefist vel og eftir því sem skipulag og utanumhald hefur þróast hefur árangurinn batnað og meðferðarheldni aukist. Fyrstu fjóra mánuði ársins 2013 var meðferðarheldnin um 57% en fyrstu fjóra mánuði 2014 var hún um 78%.

Í Svíþjóð og Noregi hefur verið gefin út handbók af sérfræðingum; "Fysisk aktivitet i sjukdomsprevention och sjukdomsbehandling (FYSS)". Hún er ætluð sem stuðningur við heilbrigðiskerfið og að ávísa réttri tegund og magni af hreyfingu. Fylgni þess að sjúklingar fylgi almennu eða einföldu ráði um hreyfingu er lág, um 10-15%. En ávísun á hreyfingu ("Fysisk aktivitet på recept (FaR)") sýnir fram á góða meðferðarfylgni (60-70%) og sú aðferð sem nú hefur verið innleidd í íslensku heilbrigðiskerfi er þróuð út frá þessari aðferð.
Glútenofnæmi

Glútenofnæmi (líka nefnt glúten garnamein og glúteniðrakvilli) er bólgusjúkdómur í þörmum og sjálfsofnæmissjúkdómur sem lýsir sér þannig að þeir sem þjást af sjúkdómnum þola alls ekki mat sem inniheldur glúten. Sjúkdómurinn er sérlega algengur í fólki af norður-evrópskum uppruna. Einkenni geta verið margvísleg en helstu einkenni eru langvinnur niðurgangur, þyngdartap, kviðverkir og skortseinkenni. Sjúkdómnum fylgir aukin áhætta á öðrum sjálfsofnæmissjúkdómum og krabbameini í meltingarvegi. Best er fyrir þá sem eru með sjúkdóminn að lifa á glútensnauðu fæði og forðast afurðir sem innihalda hveiti, rúg og bygg.
Ragna Róbertsdóttir

Ragna Róbertsdóttir (f. 1945 í Reykjavík) er íslensk myndlistarkona. Hún er menntuð hér á landi og í Svíþjóð.

Ævi og menntun.

Ragna Róbertsdóttir stundaði nám við Myndlista- og handíðaskóla Íslands á sjöunda áratug síðustu aldar á tíma Kurt Zier og Harðar Ágústssonar. Þá var enn lögð mikil áhersla á teikningu í skólanum og var nemendum þar kennt grundvallaratriði í beitingu ólíkrar tækni og miðla. Eftir að hafa lokið framhaldsnámi við Konst-fac skólanum í Stokkhólmi á árunum 1970-1971, tók Ragna þátt í vakningu sem varð meðal kvenna í myndlist á áttunda áratugnum.

Ferill.

Ragna stofnaði, ásamt 11 konum, Gallerí Langbrók í Reykjavík en voru síðustu sýningarnar þar árið 1985. Þegar tók að líða á níunda áratuginn fór Ragna að gera list sína að þeirri sem hún er þekktust fyrir í dag. Þá urðu jarðefni ráðandi efniviður í verkum hennar en mörg þeirra eru gerð úr torfi og hraungrýti. Torf eru sett saman í stórar rúllur, sem mynda misstór rýmisverk eða hraungrýti lagt ofan á rýmisverkin en hraungrýtið hefur verið sagað niður í litlar einingar sem er síðan raðað upp. Hún hefur aðallega sýnt á Íslandi en einnig í öðrum löndum, eins og Frakklandi, Sviss, Þýskalandi, Danmörku, Bretlandi og Noregi.

Helstu Sýningar.

Listasafnið á Akureyri 2013: Um sýningu Guðrúnar Einarsdóttur og Rögnu Róbertsdóttur eftir Margréti Ólafsdóttur

i8 Gallery ,17. janúar 2013: Ragna Róbertsdóttir

Listasafn Íslands 2003: Á mörkum málverksins

Akademie Schloss Solitude 1999: Two landscapes
Félagsliði

Félagsliði er fagheiti eða starfsstétt sem stofnuð var í kringum aldamótin 2000 fyrir starfsfólk sem vinnur á heilbrigðis- og velferðarsviðum.

Nám félagsliða er að ýmsu leyti sambærilegt við sjúkraliða og meðal faga sem kennd eru í félagsliðanámi má nefna: Aðstoð og umönnun, félagsfræði, félagsleg virkni, fjölskyldan og félagsleg þjónusta, heilbrigðisfræði, lyfjafræði, næringarfræði, siðfræði, fötlun, öldrun, sálfræði og skyndihjálp. Hægt er að taka svokallaða félagsliðabrú þar sem starfsreynsla fæst að einhverju leyti metin inn í námið.

Starfsvettvangur félagsliða getur verið innan öldrunarstofnana, geðdeilda, liðveislu, í félagslegri heimaþjónustu, skólaathvarfi, leikskóla, grunnskóla, framhaldsskóla, félagsmiðstöðum og á sambýlum fatlaðra.

Félag íslenskra félagsliða var stofnað árið 2003. Námið hefur verið kennt í Borgarholtsskóla, Mími símenntun og einnig á Akureyri, Egilsstöðum og Ísafirði. Námið tekur 4-5 misseri eða 2 til 2 og hálft ár miðað við fullt nám.

Í mars 2016 skoraði félag íslenskra félagsliða á Heilbrigðisráðherra að löggilda starfsheitið. Árið 2016 störfuðu hátt í 1000 manns sem félagsliðar.

Sambærilegt nám er til í Danmörku og heitir fagstéttin þar "sosial- og sundhedsassistent" (skammstafað "SOSU-assistent"). Á ensku hefur það verið þýtt sem "social- and health service assistant".

Tenglar.

Félag íslenskra félagsliða
Írski lýðveldisherinn

Írski lýðveldisherinn (IRA) er heiti á nokkrum frelsishreyfingum á 20. og 21. öld sem voru stofnaðar í þeim tilgangi að berjast fyrir sjálfstæði Írlands.

Hann hefur verið til í ýmsum myndum frá 1916:
Vietnam Airlines

Vietnam Airlines er víetnamskt flugfélag með höfuðstöðvar í Hanoi og er landssamtök víetnamskra flugfélaga. Flugfélagið rekur sögu sína aftur til ársins 1956 þegar "Vietnam Aviation" var stofnað.

Vietnam Airlines flýgur frá Tan Son Nhat-flugvellinum í Ho Chi Minh-borg‎ og Noi Bai-flugvellinum í Hanoi. Vietnam Airlines flýgur til ýmissa áfangastaða í Asíu og Evrópu.
L'Homme de Washington

L'Homme de Washington (íslenska: "Maðurinn frá Washington") eftir franska teiknarann Achdé (Hervé Darmenton) og höfundinn Laurent Gerra er 75. bókin í bókaflokknum um Lukku Láka. Bókin kom út árið 2008 og hefur ekki komið út á íslensku.

Söguþráður.

Það styttist í forsetakosningar í Bandaríkjunum og frambjóðandi Demókrata, Rutherford B. Hayes, hyggur á kosningaferðalag um Vesturríkin. Bandaríkjaþing óttast um öryggi Hayes á ferðalaginu, ekki síst þar sem spilltur mótframbjóðandi hans, hinn vellauðugi Repúblikani Perry Camby, hugsar Hayes þegjandi þörfina. Kallar þingið Lukku Láka á sinn fund og fær hann til að gæta öryggis Hayes. Lukku Láki fær fljótt í nógu að snúast þar sem á fyrsta áfangastað Hayes - smábænum Columbus í Kentucky - er reynt að ráða hann af dögum. Eftir aðra morðtilraun á næsta viðkomustað - í bænum Hermann í Missouri - vakna grunsemdir um að svikari leynist í fylgdarliði frambjóðandans. Á framboðsfundi í Memphis í Tennessee er Hayes hársbreidd frá því að falla fyrir byssukúlu tilræðismannsins, en ekki tekst að hafa hendur í hári hans frekar en fyrri daginn. Eftir ýmsar hrakningar á ferð yfir indíánasvæði í Oklahoma nær hópurinn loks til Austin í Texas þar sem Lukku Láki leggur til að Hayes og Camby geri út um sín mál í kappræðum á krá bæjarins.
Enni

Ennið er svæðið efst á andlitinu. Efri mörk ennisins afmarkast af hársrótum (brúnum staðarins sem hársvörður nær yfir) og neðri mörkin af ennisbeininu (hryggnum fyrir ofan augun). Hliðar ennisins afmarkast af gagnaugum báðum megin á höfuðkúpu.
Gullbambus

Gullbambus er sígrænn runni með upprétta stöngla, þó seinna lútandi. Vegna stuttra jarðstöngla myndar hún í upphafi þéttan hnaus, en breiðist svo meir út. Tegundin þolir niður að -22°C.

Lýsing.

Stönglarnir eru liðskiptir, holir og rúnnaðir. Ummálið er 2-5sm, bilið milli hnjánna er 15-30sm og liturinn er í byrjun grænn, en verður í sól gulflekkóttur. Blöðin eru 2-3 á hverjum hliðarsprota. Þau eru tiltölulega smá og lensulaga. Að ofan eru þau ljósgræn, en að neðan grágræn. Plantan blómstrar eftri margra ára vöxt og deyr svo eftir blómgunina.

Rótin samanstendur af jarðstönglum og þéttri trefjarót.

Hæð x breidd og árlegur vöxtur: 2,50 x 1,50 m (250 x 50 sm/ári). Lengdarvöxturinn fer eftir varmasummu fyrra árs og er meiri í upprunalandinu (allt að 4 m).

Uppruni.

Gullbambus er útbreiddur í fjallaskógum í héruðunum Fujian og Zhejiang í Kína. Þess utan hefur tegundin villst úr ræktun í suður BNA, Mið-Ameríku, Suður-Ameríku, Ástralíu og Nýja Sjálandi.
Ingibjörg Skaptadóttir

Ingibjörg Skaptadóttir (13. desember 1867 – 2. ágúst 1945) var íslenskur ritstjóri og kennari á Seyðisfirði. Hún stofnaði tímaritið "Framsókn" ásamt móður sinni árið 1895 og ritstýrði því til 1899, en Framsókn var fyrsta blaðið á Íslandi sem fjallaði um réttindi og stöðu kvenna.

Foreldrar Ingibjargar voru hjónin Skapti Jósefsson (1839-1905) ritstjóri Norðlings á Akureyri og Austra á Seyðisfirði og Sigríður Þorsteinsdóttir (1841-1924) ritstjóri Framsóknar og húsfreyja. Ingibjörg fæddist í Kaupmannahöfn þar sem faðir hennar var í námi en fluttist tveggja ára gömul til Íslands ásamt móður sinni.

Ingibjörg ólst upp á Akureyri en nam síðar tónlist og tungumál í Kaupmannahöfn og skrifaði bókina Kaupstaðaferðir sem kom út árið 1888. Áður en Ingibjörg stofnaði Framsókn hafði hún skrifað greinar í tímarit föður síns og var því vön ritstörfum. Hún lét sig ýmis framfaramál varða og var t.d. einn af stofnendum og fyrsti formaður kvenfélagsins Kvikk á Seyðisfirði.
Benjamin Tucker

Benjamin Rickertson Tucker (17. apríl 1854 — 22. júní 1939) var bandarískur talsmaður stjórnleysis einstaklingshyggju og útgefandi og eigandi blaðsins Liberty.

Liberty kom út á tveggja vikna fresti á árabilinu 1881-1908 og birti greinar og skoðanaskipti um anarkisma.
Öskubuska (kvikmynd 2015)

Öskubuska (enska: "Cinderella") er bandarísk Disney-kvikmynd frá árinu 2015.
A Troll in Central Park

A Troll in Central Park (enska: "A Troll in Central Park") er bandarísk-teiknimynd frá árinu 1994.
Brynjar Eldon Geirsson

Brynjar Eldon Geirsson (fæddur 1977) er íslenskur kylfingur og golfkennari.

Ævi.

Brynjar er fæddur í Reykjavík er sonur hjónanna Geirs Hallsteinssonar og Ingibjargar Eldon Logadóttur. Brynjar er giftur Gunni Sveinsdóttur og eiga þau börnin Þóreyju, Ingibjörgu og Önnu. Brynjar er einn fjögurra systkina en auk hans eru þau Arnar Geirsson, Logi Geirsson og Nína Geirsdóttir.

Brynjar ólst upp í norðurbæ Hafnarfjarðar en flutti 19 ára til Þýskalands og hóf að stunda nám í golfkennslu við þýska PGA skólann samhliða handknattleik.

Brynjar hefur starfað frá unga aldri við golfþjálfun meðal annars fyrir Golfklúbbinn Keili, Golfklúbb Oddfellow, Golfklúbb Kópavogs og Garðabæjar, Golfklúbb Reykjavíkur, Golfakademíuna í Paderborn, MGC Potsdam, Golfsamband Íslands, Háskólann í Reykjavík, Íþróttaakademíu Reykjanesbæjar, Progolf, ásamt því að hafa gegnt stjórnarsetu í PGA á Íslandi og verið í skólanefnd Golfkennaraskólans.

Brynjar stundaði handknattleik frá unga aldri og lék með uppeldisfélagi sínu FH og lauk ferlinum með Íslandsmeistaratitli árið 2011, en Brynjar lék þar að auki með liðum SG Waldfischbach, HSG Agustdorf Hövelhof í Þýskalandi sem atvinnumaður.

Frá byrjun árs 2016 hefur Brynjar gegnt starfi framkvæmdastjóra Golfsambands Íslands.
Vesturöræfi

Vesturöræfi eru heiðalönd í um 6-700 metra hæð vestan Snæfells og austan Jökulsár á Brú. Þar ásamt Brúaröræfum eru meginstöðvar hreindýra á Íslandi. Einnig eru þar ýmsir fuglar eins og heiðagæs. Á Vesturöræfum er að mestu gróið land frá Hrafnkelsdal og inn undir Brúarjökul. Vesturöræfi eru hluti af Miðhálendinu.
Ascraeusfjall

Ascraeusfjall er rúmlega 11 km há dyngja á reikistjörnunni Mars, það er nyrst Þarsisfjallana á Þarsis-svæðinu. Fyrir sunnan það er Pavonisfjall og sunnan við það er Arsiafjall, stærsta eldfjall í sólkerfinu, Ólympusfjall, er norðaustan við það.
Varakonungsdæmið Nýja-Granada

Varakonungsdæmið Nýja-Granada (spænska: "Virreinato de la Nueva Granada") var heiti á yfirráðasvæði Spænska heimsveldisins í norðvesturhluta Suður-Ameríku frá 1717 þar til svæðin urðu sjálfstæð eftir nokkur átök milli 1819 og 1822 og sameinuðust um stutt skeið í lýðveldinu Stór-Kólumbíu. Kjarnasvæði ríkisins var þar sem nú eru löndin Kólumbía, Venesúela, Ekvador og Panama, en auk þeirra voru Gvæjana, suðvesturhluti Súrínam, hluti Brasilíu, norðurhluti Perú, Kosta Ríka og Níkaragva hluti af varakonungsdæminu. Varakonungsdæmið tók við af Nýja konungsríkinu Granada sem heyrði undir varakonunginn í Líma, einkum vegna þess hve lengi tók að koma boðum milli Líma og Bogotá. Íbúafjöldi landsins var áætlaður um 4,3 milljónir árið 1819.
Suede

Suede er ensk hljómsveit stofnuð í London árið 1989. Hún hefur verið kennd við bretapoppsenuna. Platan "Coming Up"(1996) naut mikilla vinsælda í Bretlandi og komst á toppinn á sölulistum. Hljómsveitin hætti árið 2003 eftir slakt gengi með síðustu plötur sínar. Hóf Brett Anderson sólóferil ásamt því að gera plötu og fara í tónleikaferðalag með fyrrum gítarleikara Suede, Bernard Butler, undir heitinu The Tears. Suede kom aftur saman árið 2010 og hefur gefið út 2 plötur upp frá því. Í Bandaríkjunum hefur sveitin gengið undir nafninu London Suede, þar sem önnur hljómsveit hafði réttinn af Suede nafninu.

Hljómsveitin spilaði á Iceland Airwaves árið 2000 og spilar í Laugardalshöll árið 2016.

Núverandi meðlimir.

Brett Anderson – söngur (1989–2003; 2010–)&lt;br&gt;

Mat Osman – bassi (1989–2003; 2010–)&lt;br&gt;

Simon Gilbert – trommur (1991–2003; 2010–)&lt;br&gt;

Richard Oakes – gítar, píano (1994–2003; 2010–)&lt;br&gt;

Neil Codling – gítar, hljómborð (1996–2001; 2010–)&lt;br&gt;

Fyrrum meðlimir.

Justine Frischmann – gítar (1989–1991)&lt;br&gt;

Bernard Butler – gítar, píano (1989–1994)&lt;br&gt;

Alex Lee – gítar, hljómborð(2001–2003)&lt;br&gt;

Justin Welch – trommur (1990; 2013)&lt;br&gt;

Mike Joyce – trommur (1990)
Stelkalilja

Fritillaria bithynica er tegund plantna af liljuætt, sem fyrst var lýst af John Gilbert Baker. Engar undirtegundir finnast skráðar.

Lýsing.

Stelkalilja er 7 - 20 sm. Laufin eru 5 - 12 oddbaugótt til egglaga, þau neðri vanalega pöruð, þau efri 3 í hvirfingu. Laukurinn að 2 sm að þvermáli. Blómin tvö til fjögur eru bjöllulaga, gulleit til græn að utan og innan, krónublöðin sjaldan með fjólubláar rendur. Blómgast í maí.

Útbreiðsla.

Vesturhluti Tyrklands og Chios og Samos-eyjum í austur Miðjarðarhafi. Vex helst í opnum furuskógi eða í eikarkjarri(Quercus coccineus)
Côtes-d'Armor

Côtes-d'Armor er sýsla í franska héraðinu Bretanía. Côtes-d'Armor skiptist í fjögur svonefnd "arrondissements", 27 kantónur (fr. "cantons") 352 sveitarfélög (fr. "communes"). Helsta borgin er Saint-Brieuc og útgerðarplássið Paimpol.
1542

Árið 1542 (MDXLII í rómverskum tölum)